桂東行次劉提屬同年見寄山行韻
作者：蕭立之
朝代：宋

paragraphs: 桂東有山何高哉，牽蘿挽葛登嵬崔。
桄榔屯雲白日暗，瘴霧颯颯吹黄埃。
懸崖峭壁穴鼯狖，碎啄爭食嗚爭隈。
平生忍饑北窗卧，瘦馬却載青衫來。
江南解作斷腸句，更生年少今多才。
曲江座上倚寒玉，落月下照秋千崖。
北湖尊酒誰主客，公榮不飲從渠猜。
雁峯臺前羣玉府，檄羽忽作先春雷。
烏公取士有巨眼，十里祖道梨花杯。
蒲團覊我著蕭寺，官梅雪盡萱榴開。
凝香閣下得休告，雨坐十日無輿臺。
新吟大軸忽到手，懸冰跨雪秋皚皚。
請從今日□□□，慰我相思腸九回。